Izvor: N1

Korisnici kablovskog operatera Pošta NET od danas ne mogu da gledaju kanale United Media jer je ugovor o distribuciji istekao, a rukovodstvo te kompanije nije bilo zainteresovano za produženje.

"Kako je višegodišnji ugovor o distribuciji istekao, Pošta NET nije pokazala interesovanje za produženje ugovora te su korisnici od danas ostali bez signala na kanalima N1, Sport Klub 1-6, Pikaboo, Vavoom, Cinemanija, Lov i Ribolov i Grand“, navode u kompaniji United Media.

"Izuzetno nam je žao što se višegodišnja saradnja sa ovim operaterom završila i što su njihovi korisnici ostali uskraćeni za naše kanale. Svi naši pokušaji da sa nadležnima u ovoj kompaniji razgovaramo o nastavku saradnje i produženju ugovora bili su bezuspešni. Nažalost, u ovakvoj situaciji ispaštaju gledaoci koji od danas neće biti u mogućnosti da gledaju sportske kanale Sport klub kao i informativni program N1 televizije“, dodaju u ovoj kompaniji.

Svi zainteresovani su u mogućnosti da kanale United Media potraže kod drugog kablovskog operatera ili nas prate preko EON aplikacije.